|  |
| --- |
| **Rom. 12:1****“Onder nuwe eienaarskap en bestuur.”**Andries Burger, GK Pinetown, 6 Mei 2018 |

**Kinders** – rek sprong (bungee jump) seker maak van vasmaak, spring in vertroue sonder rek voel

ŉ Ware geestelike lewe is om te lewe soos God wil hê ons moet lewe.

Om Hom lief te hê met ons hele wese, en om ons naaste netso lief te hê as wat ons vir onsself is.

Maar wat is dit regtig, hoe lyk dit as iemand so lewe?

Deur die Heilige Gees geïnspireer, verduidelik Paulus dit in Romeine 12 met 5 verhoudings.

Die eerste verhouding (v.1) waarmee alles begin is die verhouding met God – dat ons ons aan Hom moet oorgee...

Die tweede is ons verhouding met die wêreld (v.2) – ons nie soos die sondige wêreld wees nie...

Die derde verhouding (v.3) is met jouself – dat jy nie te veel van jouself moet dink nie...

Die vierde (v.4-13) is met ander gelowiges – dat jy hulle met liefde moet dien...

En die vyfde (v. 14-21) is met alle mense, veral ongelowiges – dat jy die kwaad moet oorwin deur die goeie...

En hierdie verhoudings bou op mekaar. Dink aan ŉ klip wat jy in die water gooi, dit maak sulke kringgolwe van die binnekant af.

Eers oorgawe aan God,

en daarom nie meer gelyk aan die wêreld nie,

en daarom kan jy met God se oë na jouself kyk en nie soos die wêreld jouself eerste wil stel nie,

en daarom kan jy ander gelowiges dien met jou gawes en so jou liefde sigbaar maak,

en nog verder – dat jy selfs liefde kan wys vir mense wat jou seermaak en onregverdig behandel.

Ons fokus hierdie maand op hierdie vyf verhoudings. Vandag kyk ons na die eerste daarvan.

**<< Lees Rom. 12:1>>**

*“En nou doen ek ŉ beroep op julle, broers (en susters), op grond van die groot ontferming van God: Gee julleself aan God as lewende en heilige offers wat vir Hom aanneemlik is. Dit is die wesenlike van die godsdiens wat julle moet beoefen.”*

God het Hom oor ons ontferm deur sy Seun te stuur om ons met Hom te versoen.

Jesus Christus het sy lewe gegee as ŉ offer om ons te reinig van ons sonde; om ons sondeskuld te betaal; om ons van God se toorn en straf te bevry.

Die Heilige Gees werk in ons wedergeboorte en geloof waardeur ons al Jesus se genade as geskenk ontvang en sonder vrees en skaamte in vertroue en verwagting as God se kinders lewe.

En daarom pleit Paulus by ons, omdat God dit gedoen het – gee jouself aan Hom as ŉ geskenk, as ŉ offer.

Vertrou Hom so volledig dat jy alles in sy hande oorgee en nie meer self in beheer te probeer wees nie.

Hierdie oorgawe, hierdie offer van jouself omdat jy Hom totaal vertrou – dit is die wese, die kern, die belangrikste van jou hele lewe voor God.

Wil jy weet hoe dit lyk as iemand homself so aan God oorgee?

Een van die beste voorbeelde wat die Here vir ons gee is Abraham, wat deur sy lewe van oorgawe die vader geword het van almal wat glo.

Sy lewe was een van vertrou en prysgee. Keer op keer moes hy God so vertrou dat hy een na die ander aspek van sy lewe aan God moes oorgee...

Blaai saam met my deur Genesis:

Eers moes hy sy hele toekoms oorgee in God se hande:

**<< Lees Gen. 12:1-4>>**

Dit het goedgegaan met hulle daar in Haran toe die Here hom roep.

God roep hom om sy land te verlaat, om sy volk en sy familie agter te laat en God volg, en al wat God gee is beloftes, Hy sê nie eers waarheen nie!

 Abraham vertrou God en hy gaan as ŉ vreemdeling na ŉ vreemde land –

 dis hoe vertroue en oorgawe, offergawe lyk.

Skaars is hulle in Kanaän toe is daar hongersnood en hulle moet Egipte toe om te oorleef.

**<< Lees Gen. 12:11-13>>**

Ten spyte van al God se beloftes, dop hy hierdie toets.

In plaas daarvan om op God te vertrou vir sy beskerming, wil Abram self sy veiligheid reël, en hy doen dit deur te lieg.

 Dis nie hoe vertroue en oorgawe lyk nie!

Terug in Kanaän word Abram getoets of hy God genoeg vertrou om sy versorging, sy inkomste aan God oor te gee. Die weiding en water is te min en Lot en Abram kan nie meer saam op een plek bly nie. Sal Abram God vertrou of gaan hy weer self probeer om ŉ slim plan te maak?

**<<Lees Gen. 13:8>>**

Dis hoe vertrou en oorgee aan God lyk.

Abram vertrou dat God die uitslag van Lot se keuse sal bepaal.

 En die gevolge is dat God die hele land aan Abram en sy nageslag gee.

Later is daar oorlog tussen stede wat niks met Abram te doen het nie, maar omdat sy neef Lot as gevangene weggeneem is, gryp hy in.

Met sy manskappe oorwin hy die vyandige konings en bring al die mense wat gevang is terug en ook al die besittings wat gesteel was.

Weer word sy vertroue in God en sy oorgawe aan Hom getoets.

**<<Lees Gen. 14:21-23>>**

Ek vertrou nét op God en op Hom alleen, dankie.

Abram maak dubbel seker dat dit absoluut duidelik is dat Hy sy voorspoed (of teenspoed as dit moet) net van God verwag en van niemand anders nie.

 Dit is hoe vertrou en oorgawe aan God lyk.

Maar Abram en Sara is steeds kinderloos en Abram raak terneergedruk daaroor. Sal hy kan aanhou om God te vertrou totdat Hy sy belofte sal laat waar word?

**<<Lees Gen. 15:1-6>>**

God herhaal sy belofte aan Abram, en Abram aanvaar dit in geloof, hy neem God op sy woord.

Dit is hoe dit lyk om ook jou verwagting en verlange na die vervulling van God se beloftes aan Hom oor te gee.

Maar dit neem so lank! Sara dink later hulle moet self ŉ plan maak soos dit die gewoonte was in daardie tyd.

**<< Lees Gen. 16:1-2>>**
Weer ŉ toets van vertrou en oorgawe wat Abram dop.

Moeg gewag op God, stem hy in om dan maar self ŉ ander plan te probeer maak. En het dit nie uitgeloop op moeilikheid nie...

En dan vra God iets wat net eenvoudig nie sin maak nie.

**<<Lees Gen. 17:9-12a>>**

Uit die bloute beveel God dat Abram (hy is al 99 jaar oud) en al die mans en seuns besny moet word as ŉ teken van die Here se verbond met Abram. Vir wat sou hy kon vra, is dit dan nie genoeg om te glo nie? Besnydenis op volwasse ouderdom, sonder verdowing en pynpille is nie ŉ geringe ou sakie nie!

Abram wys wat dit is om God te vertrou selfs wanneer dinge nie sin maak nie,

 om jouself oor te gee aan God, selfs as jy nie verstaan nie.

Uiteindelik word Isak gebore en God bevestig duidelik dat hy die kind is wat God belowe het en dat die nageslag wat God van die begin af belowe het uit Isak gebore sal word (Gen. 21:12c).

En dan is dit asof die Here, met respek gesê, heeltemal oorboord gaan.

**<<Lees Gen. 22:1,2>>**

Gee jou kind prys, gee die vervulling van die belofte prys.

 Op wie vertrou jy Abram, op jou kind of op God?

 Mens kan jou dit nie indink nie.

Hy stel nie uit nie, hoe langer mens wag om te doen wat die Here vra, hoe groter is die kans dat jy dit nie gaan doen nie.

Vroeg die volgende more vertrek hulle –

drie dae stap hulle voordat die Here wys waar Abraham sy seun moes offer, Isak was so in sy middel tot laat tienerjare is. Dit moes drie dae van worsteling gewees het sou ek dink...

 Terwyl Isak vra waar is die offerdier, weet hy, dit is jy my kind...

Maar tussen deur – sy fokus nie op Isak nie, nie op die offer prys nie, maar op

God – God sal voorsien.

En dan die finaliteit – vasgebind, mes in die hand – op die punt op te sny...

 In sy hart reeds sy seun se dood aanvaar...

Dit is totale toewyding, heeltemal oorgegee aan God, vertrou, offergawe...

 Nie wat ek wil nie, maar wat U wil...

 En dan God gee uitkoms – Hy gee ŉ ander offer lam in Isak se plek,

 Abraham ontvang sy seun terug uit die dood wat hy reeds aanvaar het.

 En God bevestig al sy ryke beloftes aan Abraham.

Abraham was ŉ gewone mens, maar wat God so vertrou het dat hy sy toekoms, versorging, sy besittings, verwagtings aan God oorgegee en geoffer het.

Selfs toe God iets vra wat nie sin maak nie, self toe God vir Isak opeis, die vervulling van sy belofte, – het hy op God vertrou sonder om self te wil sorg, verstaan, beheer te behou.

Deur sy lewe het hy ook maar geworstel met hierdie oorgawe, ons het gelees hoe hy ook ŉ paar toetse gedop het daarin en God nie vertrou het nie.

Maar gaandeweg het hy bly groei daarin, tot hierdie finale oorweldigende toets in vertrou en oorgawe wat hy dan uitmuntend slaag.

Hoekom kon hy dit regkry?

Heb. 11:2010 ... want hy het uitgesien na die stad wat vaste fondamente het en waarvan God self die ontwerper en bouer is.

Hy het op God gefokus, wat selfs lewe uit die dood kan bring.

Dis wat God van ons vra my liewe broer en suster. Dat ons Hom so volkome sal vertrou dat ons al die beheer en al die resultate van ons lewe aan Hom sal oorgee.

 Dat ek steeds my werk doen, leer vir ŉ toets – maar dat die uitslag in sy hande is.

Om jouself prys te gee, om jouself te verloën en bloot te doen wat Hy vra, te aanvaar wat Hy gee...

Ons is so geneig om te dink aan dit wat ons kan verloor, of moet prysgee as ons die beheer moet los en met oorgawe op Hom moet vertrou.

Maar dink jy Abraham het verloor in die transaksie?

 Inteendeel, Abraham het al die rykste seëninge van God ontvang.

Dink aan iemand wat in vloedwater beland en vir lewe en dood aan ŉ lamp paal vasklou terwyl die water al hoër styg. Sy hande wil-wil gly soos die water hom wil meesleur, maar hy klou vir ŉ vale.

En dan kom daar redding. Uit ŉ helikopter sak ŉ tou waarmee hulle hom uit die water kan optrek en na veiligheid neem.

Maar om die tou en die redding te kry, moet hy eers die paal los. Hy moet dit wat nou voel soos sekuriteit los om die wonderlikste redding te kan ontvang.

Dit is soos die meisie wat die reksprong gedoen het waarna ons vroeër gekyk het. Sy moet die veiligheid van die platform prysgee voordat sy die euforie, die genot en die adrenalien van vrye vlug kan beleef. En terwyl sy spring – is daar ŉ tyd van benoudheid want sy kan nie die rek voel nie... Sy vertrou dat dit gaan hou!

God is lief vir sy kinders, Hy weet wat die beste vir ons is. Ons moet los waaraan ons so klou sodat ons die beste kan ontvang wat Hy vir ons wil gee.

Maar ons moet Hom nie net ken nie, ons moet Hom vertrou!

Ons het gesien hoe die meisie baie seker maak dat die rek goed vas is, dat sy haar lewe daarop kan vertrou. Dit is kennis, om te spring is vertroue.

Ons leer dat geloof ŉ seker kennis en ŉ vaste vertroue is (HKV&A21). Dis goed en noodsaaklik om God te ken, maar sonder oorgawe en spring in vertrou op Hom is dit nog nie geloof nie.

Ek weet dit is nie ŉ eenvoudige en maklike ding nie.

Ek self stoei my lewe lank al hiermee. Ek weet nie wanneer ek begin glo het nie, maar ek weet dat ek in St 3 op ŉ jeugkamp die eerste keer die besluit geneem het om my lewe aan God oor te gee.

En van daardie wintersaand op ŉ plaas naby Loskopdam af tot vandag toe is dit ŉ lang lys van suksesvolle oorgawe en totale mislukkings.

My soeke op hoërskool na ŉ meisie wat nooit geslaag het nie, my uiteindelike oorgawe in vrede wat Hy kom vul het met ŉ wonderlike lewensmaat.

Ek kan aanhou voorbeelde gee oor studies en werk, oor hunkering om vir predikant te gaan studeer wat nie kon gebeur nie, dan oorgawe en aanvaarding, waarna God dit 20 jaar later op ŉ heel ander manier laat gebeur het.

En steeds is my reis van oorgawe nie verby nie – elke dag kom daar kleiner en groter dinge oor my pad wat ek aan God moet oorgee, op Hom moet wag en sy tempo en uitkoms moet vertrou.

Dinge in die gemeente se bediening en in my en julle tempo van geloofsgroei en oorgawe,

dinge in die werk buite die gemeente waar ek die Here moet vertrou vir versorging as dinge nie loop soos ek gedink het nie,

en dan seker die moeilikste van almal – my eie persoonlike lewe van gehoorsaamheid en stry teen die sonde in my.

Ken jy die worsteling van vertroue en oorgawe, prysgawe, offergawe aan God?

Hou op worstel, gee oor. Moenie soos ŉ kind stry teen die slaap nie.

Oorgawe aan God is die kern, die wesenlike van ons verhouding met God.

 Doen jy dit, doen jy dit heeltemal en elke keer?

 Wat is daar waarmee jy worstel, wat jy nie wil prysgee en aan Hom oorgee nie?

Is dit iets wat jy weet nie is soos Hy dit wil hê nie, en wat jy sal moet los en stopsit?

 Is dit begeertes wat nie pas by ŉ kind van God nie?

 Is dit jou trots en jou selfbeeld om altyd in beheer te wil wees?

 Dink jy alles hang van ou af?

Moenie uitstel nie my liewe broer en suster, gee oor aan God.

Jy weet mos dat jy Hom kan vertrou – onthou jy sy groot ontferming?

Onthou jy die rede waarom Paulus by jou pleit om jouself as lewende offer, as ŉ geskenk aan God te gee?

Jesus het sy heerlikheid in die hemel prysgegee,

Hy het sy goddelike alwysheid prysgegee om as mens net onderdanig te wees aan sy Vader,

Hy het sy lewe fisies in bloed en dood opgeoffer.

En die uiteinde daarvan – oorwinning, blydskap en verheerliking.

 (Die groepstudies die komende week fokus op Jesus en sy oorgawe.)

Hy is nie net die rede waarom ons dit behoort te doen nie, Hy is ook die rede waarom ons dit kan doen.

Want ons soos Paulus in Gal. 2:19,20 verklaar ons wat glo, *“19 ek is saam met Christus gekruisig,* ***20****en nou is dit nie meer ek wat lewe nie, maar Christus wat in my lewe.”*

Ek sluit af deur saam Paulus by jou te pleit: Op grond van die ontferming van God oor jou, gee jouself in vertroue oor aan God in totale offergawe.

As jy dit nog nie gedoen het nie – doen dit nou! Hoe langer jy uitstel hoe kleiner is die kans dat jy sal.

 En as jy al het, doen dit weer, en doen dit weer en meer, en weer en meer, ...

Doen dit, want dit is die wese, die kern van ŉ ware geestelike lewe –

 ŉ ewige lewe in Christus, jou Koning –

gee Hom alle beheer

sodat jy in volheid kan lewe onder sy liefdevolle, versorgende, seënende heerskappy!

Amen.